"ออมสิน"ลุยเจรจาไกล่เกลี่ยหนี้6หมื่นราย
ธนาคารออมสินตั้งเป้าไกล่เกลี่ยหนี้ค้างชำระ 1.2 หมื่นล้าน คาดสำเร็จ 44%
4 ก.ย. 2559

ธนาคารออมสินตั้งเป้าไกล่เกลี่ยหนี้ค้างชำระ 1.2 หมื่นล้าน คาดสำเร็จ 44%
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ปี 2559 ธนาคารได้ตั้งเป้าไกล่เกลี่ยหนี้ในโครงการไกล่เกลี่ยระงับข้อพิพาทก่อนฟ้องกับลูกค้ากลุ่มเป้าหมายที่มีหนี้คงค้างตั้งแต่ 90 วันขึ้นไป จำนวน 6 หมื่นราย เป็นมูลหนี้ 1.2 หมื่นล้านบาท ซึ่งคาดว่าจะตกลงกันได้ประมาณ 44% ของมูลหนี้ หรือเป็นวงเงิน 5,600 ล้านบาท โดยเริ่มครั้งแรกในกรุงเทพมหานครในวันที่ 3-4 ก.ย. 2559 มีผู้ร่วมตอบรับเข้าเจรจาไกล่เกลี่ย 2,897 ราย ซึ่งมีทั้งผู้กู้และผู้ค้ำประกันที่เข้าร่วมโครงการด้วยความสมัครใจ โดยจะจัดงานดังกล่าวรวม 60 แห่งทั่วประเทศ
ทั้งนี้ ธนาคารมีสินเชื่อที่ไม่ก่อให้เกิดรายได้ (เอ็นพีแอล) 4 หมื่นล้านบาท เป็นลูกหนี้ 1.2 แสนราย ต้องเข้าสู่การฟ้องร้อง 6 หมื่นราย ที่เป็นเป้าหมายที่ได้เชิญเข้าเจรจาไกล่เกลี่ย ซึ่งจะมีทั้งการผ่อนปรนเงื่อนไขการผ่อนชำระยาวนานขึ้น ด้วยการให้ผ่อนเงินต้นและดอกเบี้ยน้อยลง เช่น เงินต้นต้องจ่ายเดือนละ 8,000 บาท ก็ผ่อนปรนให้ผ่อนเดือนละ 4,000 บาท หรือดอกเบี้ยที่จ่ายเดือนละ 4,000 บาท ก็ให้จ่าย 2,000 บาท ทำให้หนี้ดังกล่าวไม่เป็นเอ็นพีแอล
นายชาติชาย กล่าวว่า โครงการเจรจาหนี้ดังกล่าวเป็นนโยบายประชารัฐของรัฐบาลในการแก้ไขหนี้ภาคประชาชน โดยมีสำนักส่งเสริมงานตุลาการ สำนักงานศาลยุติธรรม ให้การสนับสนุนการดำเนินการเจรจาไกล่เกลี่ยช่วยอำนวยความสะดวก รวดเร็ว ประหยัด เป็นธรรม โดยที่ลูกหนี้ไม่เสียค่าใช้จ่ายในการดำเนินการและสามารถรักษาสัมพันธภาพที่ดีระหว่างกันได้
สำหรับเรื่องที่ถูกไวรัสโจมตีระบบตู้เอทีเอ็มของธนาคารที่ใช้ยี่ห้อเอ็นซีอาร์ได้วางแนวทางแก้ไขไวรัสและระบบป้องกัน โดยบริษัทเจ้าของตู้เอทีเอ็มจะส่งทีมงานทั้งหมด 60 ทีม เริ่มทำการติดตั้งระบบใหม่ได้ครั้งแรก 1,000 ตู้ ในวันที่ 10-12 ก.ย.นี้ และเสร็จสิ้นทั้งหมดภายในสิ้นเดือน ก.ย. หรือต้นเดือน ต.ค.นี้
ขณะที่ตู้เอทีเอ็มใหม่ที่ธนาคารจะซื้อเพิ่ม 1,000 ตู้ นั้นยังไม่สามารถบอกได้ว่าจะใช้ยี่ห้อใด เพราะจะมีการเปิดประมูล แต่ได้วางคุณสมบัติไว้ว่าจะต้องมีระบบป้องกันไว้รัสและระบบความปลอดภัย โดยเงินที่ถูกโจรกรรมไปนั้นทางบริษัทประกันภัยยืนยันว่าจะชดใช้ความเสียหายให้ 100% ซึ่งขณะนี้อยู่ระหว่างกระบวนการจ่ายค่าชดเชย